“Kofeiinivaba kohv? Mis mõte sellel on?” on paljude inimeste esimene reaktsioon, “Kohv peab ju energiat andma!”
Noh, tegelikult mitte ainult.
Kofeiinivaba kohvi ümber keerleb palju müüte ning arvamusi. On aeg kuulujuttudele punkt panna. Teeme selgeks, mis kofeiinivaba kohv tegelikult on.
Mis on kofeiinivaba kohv?
Kofeiinivaba kohv on kohv, millest on eemaldatud kofeiin. Kofeiin on lõhnatu stimulant, mida leidub lisaks kohviubadele ka
- teelehtedes,
- kakaoubades,
- guaranas,
- yerba mates ning
- koolapähklites.
Kofeiinivaba kohv ei anna joojale energialaksu nagu tavaline kohv. Tänu sellele saab seda süütundeta juua ka õhtul enne magamaminekut või siis, kui pead kofeiinipaastu.
Kas kofeiinivaba kohv on tervislik?
Mõned inimesed on kofeiinitundlikumad kui teised. Nende inimeste hulka kuuluvad näiteks
- ärevushäiretega inimesed,
- rasedad,
- kõrge vererõhuga inimesed,
- südamehaigustega isikud,
- seedimisprobleemidega inimesed ja
- uneprobleemidega isikud.
Nendel inimestel soovitatakse kohvi ning energiajookide tarbimist vähendada või vältida.
Kofeiini vältimiseks ei ole aga vaja kohvist loobuda. Tass Peruu Swiss Water Decaf kohvi võid näiteks juua nii palju kui jaksad!
Kofeiinivaba kohv sisaldab erinevaid antioksüdante, täpselt nagu tavaline kohvgi. See pole aga joogi ainuke pluss.
Kofeiinivaba kohvi plussid ja miinused
Kofeiinivaba kohv pole võlujook. Jah, meil on ka kahju. Õnneks kaaluvad plussid kofeiinivaba kohvi miinused üles.
Kofeiinivaba kohvi plussid
- Seda saavad juua kofeiinitundlikud inimesed! Kofeiinivaba kohvi võivad juua ka need, kes mingil põhjusel kofeiini tarbida ei saa või ei taha. Aususe mõttes olgu öeldud, et tegemist ei ole päris kofeiinivaba joogiga. Väike osake kofeiini on isegi kofeiinivabas kohvis.
- Kofeiinivaba kohv sisaldab palju antioksüdante. Antioksüdandid aitavad su kehal võidelda vabade radikaalidega ning ennetada haigusi.
- Sellest ei saa kofeiini üledoosi. Juues kofeiinivaba kohvi, ei pea sa muretsema peavalu, iivelduse, südame puperdamise ega teiste kõrvalmõjude pärast.
Kofeiinivaba kohvi miinused
- Mõned kofeiinivabad kohvid sisaldavad kemikaale, mis mõjutavad kohvi maitset ning on tervisele kahjulikud. Õnneks OA Peruu Swiss Water Decaf kemikaale ei sisalda, sest kohv on toodetud naturaalsel meetodil.
- Mõned uuringud on leidnud, et kofeiinivaba kohv võib tõsta kolesteroolitaset. Kui sul on kõrge kolesterooliga probleeme, räägi enne kofeiinivaba kohvi joomist oma perearstiga.
Kuidas kofeiinivaba kohvi valmistatakse?
OA saab oma kofeiinivaba kohvi kasutades Swiss Water Processi ehk Šveitsi veemeetodit. Kofeiini eemaldamine kohvist käib nii:
- Rohelised kohvioad pannakse GCE’sse ehk Green Coffee Extracti (rohelise kohvioa ekstrakti) likku. Nii lahkub kofeiin kohvioast.
- GCE lahus filtreeritakse läbi söefiltri. Kokku kestab protsess 8 – 10 tundi.
- Kõike korratakse uuesti, kuni ubadest on eemaldunud 99,9% kofeiinist. Pärast seda saadetakse kohvioad röstikotta.
- Pärast röstimist suunduvad kohvioad pakenditesse, kus nad sind ootama jäävad.
- Kui oled kas OA internetipoest või Müürivahe tänaval asuvast kohvikust paki Peruu Swiss Water Decaf kohvi ostnud, näevad oad uuesti ilmavalgust juba sinu kodus. Selline seiklus ongi!
Kofeiinivaba kohvi KKK
Kas kofeiinivaba kohv on 100% kofeiinivaba?
Kahjuks mitte. Rahvusvaheliste standardite järgi peab kofeiinivabast kohvist olema eemaldatud 97% kofeiinist ning Euroopa Liidu reeglite järgi 99,9% kofeiinist.
Kas kofeiinivaba kohv maitseb samamoodi nagu tavaline kohv?
Peaaegu. Kuna kohvist eemaldatakse mõru maitsega kofeiin, on kofeiinivaba kohv mahedama maitsega kui klassikaline kohv.
Kas kofeiini saab kohvist eemaldada ka ilma GCEta?
Jah. Kofeiini eemaldamiseks on erinevaid meetodeid. Lisaks Swiss Water Decaf meetodile saab kohvist kofeiini eemaldada ka lahustuva meetodi abil (ehk erinevate kemikaalidega), süsinikdioksiidiga, ning Mountain Water Methodiga (kasutades spetsiaalset filtrit).